— Opudomey aratbut oy mo'noika' . Dakhuea'da hua̱e̱'eri mo'i̱ka' . Konig Dios teyda ka'dik o̱'e̱ konig e'bayarea' konigti oro'taj mogke' mo'nopo̱e̱nig'a . Konig Jonás o̱'e̱'uyate , konigti Diosa do'taj me'e̱a̱'apone . Jonás 'urua'da o̱'e̱'uyatenok Nínive huakka' jak aratbut on'nigpe̱e̱po Diostaj on'manopo'korea'uyate . Konigti do huabokerek i̱jje̱nok Diosa me'ta'mona'uyne 'urua'da i̱jje̱a̱ponok aratbuta men'tiahuaypo oknopo̱e̱'dik ya̱'neapet , Diosa o'ta'mona'uy oknopo̱e̱'dik ya̱'neapet . A'nennada huakka' jak Nínive hua̱e̱'eritaj Jonás Diosba' e'mana'de'te Nínive aratbut Diostaj on'nopo'korea'po huaboa'da Diostaj on'nigpe̱e̱'uyate . Oy aratbut do'taj mo'pe̱e̱denig'a nopo'koreahue' o̱'nepo do'taj oknopo̱e̱hue' mo'e̱ne . Jonás sue'da huairi o̱'u̱yate . Donayo huahuak huairi i̱jje̱po , konige̱po kene'hua̱ya̱'me'noete aya'da Diostaj on'nigbakupobopo kenoka' opudomey oy hua̱e̱'eri a'neneri Nínive hua̱e̱'eriere Diostaj onteteyo' bo'ta'bopo . Opudomey oy hua̱e̱'eri dakhuea'da mo'e̱po do'taj e'tiahuayada e'pe̱e̱deada nopo'korehue' mo'u̱yatenok . Nínive hua̱e̱'eria kenda Diostaj on'bahuaa'apo . A'nennada huadaribayo ettone'a̱ huairi o̱'u̱yate . Ke'nendari adtenada o̱'u̱yate . Salomón Israel aratbuten huairi huakka'nada o'nopo̱e̱po 'urua'da o'batia'pakika'nok a'pe̱e̱ya'po ken ettone' ke'nenbaya' bidtenada o'hua'onhuahua'uyate . Israel aratbutenbayo o'hua'onhuahua'uyate . Salomóna sue'da 'urua'da o'nopo̱e̱'uyate . Donayo 'urua'nanada ijnopo̱e̱po huakka'da ijnopo̱e̱nig'a oy hua̱e̱'eria sue'ada do'taj mo'pe̱e̱po moknopo̱e̱ne . Konige̱po nogok kene'hua̱ya̱'me'noete aya'da Diostaj en'nigbakupobo'te opudomey oy hua̱e̱'eri dakhuea'da mo'e̱ do'taj nigpe̱e̱hue'ada oknopo̱e̱hue' mo'u̱ynok , ettone' huairia Diostaj o'bahuaa'apo . — Jesúsa o'mana'uyate .
